En middelsstor(vingespenn 14-18 millimeter), gråbrun vikler. Arten er et medlem av en gruppe svært like arter, ofte er det nødvendig å dissekere ut kjønnsorganene for å bestemme artene med sikkerhet. Særlig ligner den på tistelstengelvikler som den først ganske nylig er blitt skilt ut fra. Den er i gjennomsnitt litt mindre enn tistelstengelvikleren og gjerne noe mørkere på farge. Forvingen har en lys flekk ved bakkanten, denne fortsetter gjerne framover i vingen som et gråaktig tverrbånd. Det er også en rund, lys flekk ved bakhjørnet og flere hvite flekker ved framkanten med en brun stripe i midten. Bakvingen er brun, blekere ved roten.